b'\n_START_ARTICLE_\nArethusa-luokka (1934)\n_START_SECTION_\nSuunnitelma\n_START_PARAGRAPH_\nKeskustelu uusien risteilij\xc3\xb6iden suunnittelusta aloitettiin 1929. Suunnitelmissa esitettiin risteilij\xc3\xb6it\xc3\xa4, joiden uppouma vaihteli 3000-7000 tonniin ja aseistus 6-5,5 tuuman tykkeihin, joko yksitt\xc3\xa4in, kaksittain tai kolmittain asennettuina. Vuoden vaihteessa 1931 suunnitelma ei ollut viel\xc3\xa4 valmis ja maaliskuussa sit\xc3\xa4 muutettiin viel\xc3\xa4 runsaasti, jolloin se samalla viimeisteltiin ja hyv\xc3\xa4ksytettiin._NEWLINE_Ty\xc3\xb6v\xc3\xa4enpuolueesta koottu hallitus ei kuitenkaan ollut halukas hyv\xc3\xa4ksym\xc3\xa4\xc3\xa4n uutta laivasto-ohjelmaa ja toisaalta Lontoon laivastosopimus aiheutti omat rajoituksensa aluskannan uudistamiselle. Lopulta suunniteltujen uusien alusten hankintaa p\xc3\xa4\xc3\xa4tettiin siirt\xc3\xa4\xc3\xa4 my\xc3\xb6h\xc3\xa4isemm\xc3\xa4ksi. Siirron seurauksena suunnitelma avattiin uudelleen ja sen muokkausta jatkettiin. T\xc3\xa4m\xc3\xa4 uudistettu suunnitelma hyv\xc3\xa4ksyttiin helmikuussa 1932, jolloin se esitti 5450 tonnin alusta, joka oli aseistettu kolmella kaksiputkisella 6 tuuman tykill\xc3\xa4. Aluksen voimanl\xc3\xa4hteen\xc3\xa4 oli nelivaiheinen turbiinimoottori._NEWLINE_Uppouman kasvun vuoksi ainoastaan yhdeks\xc3\xa4n Leander-luokan alusta voitaisiin rakentaa, mutta uuden suunnitelman mukaisia aluksia viisi suunnitellun kolmen sijasta. Lopulta aluksia tilattiin nelj\xc3\xa4, koska tuli tarve tilata vankempia aluksia vastapainoksi uusille Japanin laivaston aluksille.\n_START_SECTION_\nVoimanl\xc3\xa4hde\n_START_PARAGRAPH_\nVoimanl\xc3\xa4hde oli sijoitettu vastaavasti kuin Perth-luokan aluksilla, mutta vaurioiden kestoa oli kuitenkin lis\xc3\xa4tty. Kattiloiden m\xc3\xa4\xc3\xa4r\xc3\xa4 oli supistettu nelj\xc3\xa4\xc3\xa4n, jotka oli erotettu toisistaan turbiinihuoneella. Kattilahuoneiden suuren et\xc3\xa4isyyden vuoksi tarvittiin kaksi erillist\xc3\xa4 savuhormia.\n_START_SECTION_\nAseistus\n_START_PARAGRAPH_\nAlusten p\xc3\xa4\xc3\xa4aseistuksena oli kaksi Kuninkaallisen laivaston keveiden risteilij\xc3\xb6iden standardin mukaisesti 6 tuuman BL Mk XXIII tykein varustetut kaksoistykkitornit Mk XXI. Apuaseina oli normaalit 4 tuuman QF 4 tuuman Mk V tykit, mutta aikaisemmista luokista poiketen tykit oli sijoitettu taaemmalle yl\xc3\xa4kannelle taaemman savuhormin taakse. Kaksi puolentuuman nelipiippuista konekiv\xc3\xa4\xc3\xa4ri\xc3\xa4 ja kaksi neliputkista 21 tuuman torpedoputkea t\xc3\xa4ydensiv\xc3\xa4t luokan aseistuksen. Aluksille rakennettiin ainoastaan yksi tulenjohtopaikka ja HACS asennettiin sen taakse._NEWLINE_Alusten suunnittelun heikkoutena oli muun muassa 4 tuuman ilmatorjuntatykkien ja niiden ammusvarastojen v\xc3\xa4linen suuri et\xc3\xa4isyys.\n_START_SECTION_\nLentokone\n_START_PARAGRAPH_\nSuunnitelmassa oli my\xc3\xb6s mahdollisuus asentaa katapultti keskilaivaan ja kuljettaa sill\xc3\xa4 Hawker Osprey kellukekonetta. Samoin esitettiin toivomus, ett\xc3\xa4 aluksille voitaisiin sijoittaa my\xc3\xb6s toinen vastaava lentokone taaemmalle kannelle rakennettavaan suojaan. Toisen koneen sijoittaminen osoittautui kuitenkin HMS Arethusan koeajoissa mahdottomaksi, koska nelj\xc3\xa4n tuuman tykkien miehist\xc3\xb6ille ei olisi j\xc3\xa4\xc3\xa4nyt tilaa toimia. 2. Risteilij\xc3\xa4viirik\xc3\xb6n aluksille sijoitettiin 713 (katapultti)lentueen Hawker Osprey kellukekoneet, jotka korvattiin marraskuussa 1937 Fairey Seafoxeilla.'